text: Frygt for svinepest får landbruget til at forhøje beredskabet
  26 oktober 2016 kl. 12.11
  Fra 1. november bliver reglerne for dyretransporter fra flere lande skærpet.
  Det er udbrud af svinepest i en række svinebesætninger i dele af Polen, der er årsagen til, at der nu bliver indført skrappere krav til de dyretransporter, der kommer fra det østlige Polen og flere andre østeuropæiske lande.
  Alle dyretransporter der indenfor de seneste syv dage har været i de zoner, hvor der er risiko for smitte, må ikke længere køre direkte til danske besætninger.
  Svineproducenterne har indført de skærpede regler, fordi de frygter, at svinepesten breder sig til Tyskland og Danmark.
  Det kan få alvorlige konsekvenser for landmændene, hvis danske svin bliver smittet med sygdommen.
  Ifølge beregninger fra Landbrug og Fødevarer kan tabet løbe op i milliarder, og eksporten af svinekød til lande udenfor EU stopper omgående.
  